AARHUS: Det gav et suk mange steder, da omdannelsen af Ceres Bryggerierne nærmede sig første spadestik, og de gamle bygninger skulle rives ned.

Modstand og stor avisdækning i blandt andet Århus Stiftstidende kulminerede dog i november 2011 med, at flere af bygningerne på Ceres-grunden, blandt andet Generatorhuset og Maskinhuset, som står i forlængelse af hinanden ud mod Silkeborgvej, ville overleve og blive bevaret på den store byggegrund.

Spørgsmålet er så, hvor god en løsning det var?

I flere debatgrupper på Facebook harcelerer mange over den valgte bevaring, som bliver kaldt for alt fra "en ommer", "beskæmmende" til "håbløst".

Den holdning deler Lars Juel Thiis, arkitekt og tidligere formand for Kulturmiljørådet.

- Ceres er en kulturbærende institution i byen, og der ligger noget tyngde i det område. Det er synd, at man ikke har brugt mere af det gamle, som en del af det nye. For man har ikke udnyttet det gamle, og det står nu bare som en tom skal ud mod Silkeborgvej, og det er ærgerligt, når man kunne fortælle en del af Aarhus' byhistorie med bygningerne.

Arkitekt og formand for foreningen Bykultur Aarhus, Bruno Viuf Larsen, er heller ikke tilfreds.

- Den bevaring er rigtig dårlig. Den er forloren, og det virker som noget proformabevaring, siger arkitekten, og understreger;

- Man har misset en mulighed. Man kunne have brugt det eksisterende i stedet for at at lave noget ligegyldigt nybyggeri, der ligger for tæt, og hvor der står noget gammelt omkring, som man ikke bruger til noget.